Nr. 64044 /2/10.07.2013

***Caiet de sarcini***

***pentru selecţie de experţi în vederea susţinerii de intervenţii în trei conferinţe în cadrul proiectului „Continuarea măsurilor pentru realizarea de progrese privind atingerea obiectivelor de referinţă stabilite prin Mecanismul de Cooperare şi Verificare”***

**1. Prezentare proiect**

Ministerul Justiţiei este beneficiarul unei finanţări din partea Ministerului Afacerilor Externe din Olanda pentru implementarea în perioada 2012-2014 a proiectului *„Măsuri suplimentare în vederea realizării obiectivelor de referinţă din cadrul Mecanismului de Cooperare şi Verificare”*.

În acest context, urmează a fi organizate trei conferinţe pentru promovarea noilor coduri, din care două conferinţe se vor organiza în materie penală şi o conferinţă va viza impactul noilor coduri asupra mediului de afaceri în cursul anilor 2013 şi 2014.

Cele 3 conferinţe vor fi susţinute de echipe mixte, formate din formatori români şi un expert străin. Menţionăm că pentru pregătirea agendelor celor trei conferinţe şi a intervenţiilor pe care le vor susţine, echipele de experţi români şi străini se vor întâlni în prealabil pentru stabilirea acestor detalii.

**2. Obiectiv**

Cele 3 conferinţe vizează consolidarea cunoştinţelor magistraţilor privind dispoziţiile noilor coduri penale şi popularizarea dispoziţiilor noilor coduri asupra mediului de afaceri. Astfel, în cadrul proiectului se vor organiza 2 conferinţe privind noile coduri în materie penală, la care vor fi invitaţi aproximativ 50 de judecători, procurori şi personal din Ministerul Justiţiei şi o conferinţă privind impactul noilor coduri asupra mediului de afaceri, la care vor participa aproximativ 50 de magistraţi, avocaţi, notari publici, reprezentanţi ai mediului de afaceri şi personal din Ministerul Justiţiei etc.

În cadrul **conferinţelor în materie penală** vor fi dezbătute subiecte referitoare la instituţiile introduse prin Noul Cod Penal şi Noul Cod de Procedură Penală, precum tehnici de investigare a unor infracţiuni cu un grad ridicat de complexitate (trafic de stupefiante, trafic de persoane);  acordul de recunoaştere a vinovăţiei; arestul la domiciliu etc.

În cadrul **conferinţei privind mediul de afaceri** vor fi dezbătute subiecte referitoare instituţii introduse prin Noul Cod Civil şi Noul Cod de Procedură Civilă, cu impact asupra mediului de afaceri, precum contractele civile principale: vânzare, leasing, mandat, împrumut; activitatea financiară (contracte bancare, garanţii etc); contractul de ipotecă etc.

În vederea pregătirii corespunzătoare a conferinţelor, pentru stabilirea calendarului, a agendelor evenimentelor şi pentru discutarea aspectelor teoretice şi practice care vor fi acoperite în cadrul conferinţelor, vor fi organizate, în prealabil, întâlniri ale experţilor europeni cu experţii români, selectaţi.

**3. Selecţie experţi**

Ministerul Justiţiei anunţă procedura de selecţie a **patru experţi români**, doi experţi specializaţi în drept penal şi doi experţi specializaţi în drept comercial şi dreptul afacerilor.

Experţii selectaţi vor colabora cu reprezentanţii Ministerului Justiţiei şi ai Institutului Naţional al Magistraturii pe parcursul derulării activităţilor proiectului.

**4. Profilul experţilor**

**Cerinţe minime de calificare pentru experţii în materie penală:**

* Diplomă universitară (licenţă sau echivalent) în drept;
* Experienţă profesională de minimum 5 aniîn domeniile drept penal/drept procesual penal;
* Experienţă dovedită ca formator sau cadru didactic universitar de minimum 3 ani prin cursuri sau seminarii de formare profesională susţinute în domeniul de referinţă;
* Cel puţin două studii, articole sau lucrări publicate în domeniul proiectului.

**Cerinţe minime de calificare pentru experţii în materie comercială:**

* Diplomă universitară (licenţă sau echivalent) în drept;
* Experienţă profesională de minimum 5 aniîn domeniile drept comercial/dreptul afacerilor;
* Experienţă dovedită ca formator sau cadru didactic universitar de minimum 3 ani prin cursuri sau seminarii de formare profesională susţinute în domeniul de referinţă;
* Cel puţin două studii, articole sau lucrări publicate în domeniul proiectului.

**5. Experţii vor îndeplini următoarele sarcini:**

**I.** **Susţinerea unor prezentări în cadrul celor 3 conferinţe ce vor fi organizate** în cadrul proiectului, după cum urmează:

În cadrul celor **2 conferinţe în materie penală**, echipa mixtă de experţi va stabili o agendă, plecând de la următoarea tematică:

- tehnici de investigare a unor infracţiuni cu un grad ridicat de complexitate (trafic de stupefiante, trafic de persoane);

-  procedura flagrantului;

-  procedura audierii în cursul urmăririi penale;

-  acordul de recunoaştere a vinovăţiei;

-  aplicarea principiului oportunităţii în dreptul penal;

-  garanţii în procesul penal;

- implicarea serviciului de probaţiune în supravegherea executării pedepselor în afara spaţiilor de deţinere (amânarea executării pedepsei/ suspendarea executării pedepsei pentru sancţiunile sub supraveghere)

- arestul la domiciliu;

- instituţia ante-camerei de judecător;

- recursul în casare;

- procedura unificării practicii judiciare;

- aplicarea sancţiunii amenzii în baza sistemului zile-amendă;

- minoratul;

- răspunderea penală a persoanelor juridice;

- infracţiunile contra persoanei;

- aplicarea şi executarea măsurilor custodiale.

**Cele două conferinţe în materie penală vor aborda aceleaşi tematici.**

În cadrul conferinţei **privind impactul noilor coduri asupra mediului de afaceri**, echipa mixtă de experţi va stabili o agendă, plecând de la următoarea tematică:

* Teoria contractului, condiţii de valabilitate, sancţiuni aplicabile în cazul răspunderii civile delictuale
* Contracte civile principale – vânzare, leasing, mandat, împrumut
* Protecţia dreptului de proprietate şi a posesiei, modalităţi de dobândire a proprietăţii, exproprierea şi modalităţi de despăgubire
* Protecţia drepturilor nepatrimoniale
* Executarea obligaţiilor
* Activitatea financiară (contracte bancare, garanţii etc.)
* Contractul de ipotecă mobiliară
* Procesul civil internaţional – relaţiile dintre dispoziţiile interne din dreptul privat intern şi alte instrumente: convenţii, tratate, regulamente europene;
* Hotărârea curţii – aspecte teoretice şi practice privind tehnica redactării; punerea în executare, suspendarea executării
* Procedura medierii şi rolul judecătorului în orientarea părţilor pentru a folosi această modalitate alternativă de soluţionare a diferendelor;
* Remedii privind respectarea dreptului la un proces echitabil şi la o durată rezonabilă de timp

Conferinţele vor avea, fiecare, o durată de 2 zile.

Durată estimată a unei zile de conferinţă este de aproximativ 8 ore.

Conferinţele vor avea loc la Bucureşti şi se vor desfăşura în perioada octombrie 2013 - martie 2014.

**II. Elaborarea materialelor ce vor face obiectul prezentărilor susţinute de experţi în cadrul conferinţelor menţionate mai sus**

Echipa formată din experţii români în materie penală şi expertul olandez în materie penală va transmite Ministerului Justiţiei prezentările (inclusiv prezentări power-point, dacă e cazul) cu 5 zile înainte de data de desfăşurare a fiecărei conferinţe. Materialele vor fi incluse în mapele participanţilor la conferinţă.

Echipa formată din experţii români în materie comercială şi expertul european în materie comercială va transmite Ministerului Justiţiei prezentările (inclusiv prezentări power-point, dacă e cazul) cu 5 zile înainte de data de desfăşurare a conferinţei. Materialele vor fi incluse în mapele participanţilor la conferinţă.

**6. Perioada derulării conferinţelor** menţionate mai sus: octombrie 2013 - martie 2014.

**7. Condiţii de livrare:**

Experţii îşi vor asuma pe deplin responsabilitatea pentru asigurarea serviciului solicitat în termenul de livrare şi la standardele profesionale solicitate, în caz contrar MJ rezervându-şi dreptul de a rezilia convenţia pe care o va încheia cu aceştia sau de a aplica penalităţi echivalente cu prejudiciul produs prin neîndeplinirea obligaţiilor asumate, în conformitate cu prevederile convenţiei încheiate cu experţii selectaţi.

**8. Oferta financiară şi aspectele financiare:**

Fiecare expert este îndreptăţit să primească în funcţie de prestaţia efectivă ce va fi reflectată în fişele de pontaj (timesheets), următoarele onorarii:

* Maxim 250 euro/ zi pentru cele 2 zile, în vederea susţinerii de prezentări în cadrul conferinţelor.

**9. Aspecte procedurale:**

**Selecţia - documente care trebuie trimise de candidaţi:**

În vederea demonstrării conformităţii cu cerinţele minime solicitate, experţii candidaţi vor prezenta:

- copie a diplomei universitare;

- copie a cărţii de identitate;

- Curriculum vitae (format Europass, semnat – în format pdf), din care să rezulte îndeplinirea cerinţelor de la punctul 3 şi care să cuprindă referinţe şi datele de contact ale persoanelor care pot oferi informaţii cu privire la activitatea derulată;

- lista de publicaţii, după caz.

Comisia de evaluare îşi rezervă dreptul de a solicita, pe parcursul evaluării candidaţilor, documentele care atestă îndeplinirea cerinţelor referitoare la experienţa profesională (adeverinţă de la locul de muncă/copie după carnetul de muncă/ carte de muncă, adeverinţă care să ateste experienţa pedagogică etc.).

În anunţul de intenţie ce va fi trimis Ministerului Justiţiei, expertul va preciza şi oferta sa financiară în privinţa onorariului pe zi şi a zilelor de lucru necesare. Punctajul primit de fiecare candidat va fi divizat pe de o parte, în funcţie de criteriile minime de ordin tehnic şi pe de altă parte, în funcţie de criteriile de ordin financiar, fiecare având o pondere de 70%, respectiv 30%.

**Plata:**

Plata onorariilor se va face ţinându-se cont de prestarea efectivă a serviciilor contractate de către experţi şi după completarea următoarelor documente: (i) factura, (ii) fişa de pontaj şi (iii) chitanţa. Formularele acestor documente vor fi puse la dispoziţia experţilor de către coordonatorul de proiect (Ministerul Justiţiei din România).

**Certificat de rezidenţă fiscală:**

În conformitate cu Codul fiscal, sumele corespunzătoare impozitelor şi contribuţiilor sociale pe venit, care sunt aplicate taxelor plătite experţilor români contractaţi pentru a desfăşura activităţi în cadrul proiectului, vor fi reţinute în mod direct de către angajator, respectiv Ministerul Justiţiei.

**10. Condiţii speciale:**

**Drept de proprietate intelectuală:**

Dreptul de proprietate cu privire la rezultatele activităţii, inclusiv dreptul de proprietate intelectuală, va fi deţinut de Autoritatea Contractantă – Ministerul Justiţiei din România şi de succesorii săi legali. Astfel, Ministerul Justiţiei din România şi succesorii săi legali vor avea dreptul exclusiv de a publica, multiplica, distribui şi de a traduce materialele elaborate, în condiţiile stabilite de contractul care va fi încheiat între cele două părţi.

**Prevederi aplicabile în caz de neexecutare a activităţii:**

În caz de neexecutare a activităţii, experţilor nu le vor fi plătite onorariile.

Experţii nu vor fi ţinuţi să aducă la îndeplinire obligaţiile prevăzute în prezentul anunţ de selecţie la punctul 5, în cazul în care imposibilitatea de executare a prestaţiilor se datorează unor cauze de forţă majoră. Experţii vor depune toate diligenţele pentru a reduce la minim orice daune provocate de forţa majoră.

Forţa majoră înseamnă orice situaţie excepţională neprevăzută sau eveniment independent de voinţa expertului, care îl/o împiedică să îşi execute obligaţiile din prezentul anunţ de selecţie, nu a fost atribuită erorii sau neglijenţei şi se dovedeşte a fi insurmontabilă în ciuda tuturor diligenţelor depuse. Defectele echipamentelor sau materialelor sau întârzierile în punerea lor la dispoziţie (cu excepţia cazurilor de forţă majoră), conflictele de muncă, grevele sau dificultăţile financiare nu pot fi invocate ca forţă majoră de către partea în culpă.

Dacă apare o astfel de situaţie, experţii vor trebui să informeze Ministerul Justiţiei, în scris, fără întârziere, menţionând natura, durata estimativă şi efectele previzibile ale cazului de neexecutare a activităţii.

**11. Dispoziţii finale şi date de contact:**

Prezenţii termeni de referinţă vor face parte din acordul ce va fi încheiat între Ministerul Justiţiei din România şi experţii selectaţi.

Pentru informaţii suplimentare, desemnăm persoană de contact pe:

- d-na Magdalena CALANGIU, personal de specialitate juridică asimilat judecătorilor şi procurorilor, din cadrul Direcţiei Programe Europene (telefon 037.204.1162, fax 037.204.1161, e-mail [mcalangiu@just.ro](mailto:mcalangiu@just.ro)).